b'\n_START_ARTICLE_\nRanskankohokki\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nYksivuotinen ranskankohokki kasvaa 10\xe2\x80\x9350 cm korkeaksi. Kasvi on pysty ja sen varret vaihtelevat haarattomista monihaaraisiin. Koko kasvi on karvainen, yl\xc3\xa4osasta nystykarvainen ja tahmea. Lehdet ovat varressa vastakkain. Kukinto on harvakukkainen, terttumainen ja toispuolinen. Lyhytper\xc3\xa4isten kukkien verhi\xc3\xb6 ja teri\xc3\xb6 ovat viisilehtisi\xc3\xa4. Verhi\xc3\xb6 on ulkoverhi\xc3\xb6t\xc3\xb6n, lieri\xc3\xb6m\xc3\xa4inen, karvainen ja enint\xc3\xa4\xc3\xa4n senttimetrin pituinen. Ter\xc3\xa4lehdet ovat 10\xe2\x80\x9312 mm pitki\xc3\xa4 ja v\xc3\xa4rilt\xc3\xa4\xc3\xa4n valkoisia tai punertavia, joskus my\xc3\xb6s punal\xc3\xa4ikk\xc3\xa4isi\xc3\xa4. Ter\xc3\xa4lehtien lavat ovat ehyit\xc3\xa4 tai lanttok\xc3\xa4rkisi\xc3\xa4. Suomessa ranskankohokki kukkii hein\xc3\xa4-elokuussa. Hedelm\xc3\xa4 on 6\xe2\x80\x939 mm pitk\xc3\xa4 kota.\n_START_SECTION_\nLevinneisyys\n_START_PARAGRAPH_\nRanskankohokki on alun perin kotoisin Etel\xc3\xa4- ja Keski-Euroopasta. Laji on levinnyt tulokkaana muun muassa Etel\xc3\xa4-Norjaan ja -Ruotsiin. Suomessa ranskankohokkia on tavattu maan etel\xc3\xa4- ja keskiosista, l\xc3\xa4hinn\xc3\xa4 sis\xc3\xa4maasta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nRanskankohokki on Suomessa satunnainen uustulokas, jota on tavattu lastauspaikoilla, myllyill\xc3\xa4 ja kylv\xc3\xb6nurmikoilta.'